Document ID: 32005D0366

ODLOČBA KOMISIJE
z dne 4. marca 2005
o izvajanju Direktive Sveta 95/64/ES o statističnih poročilih glede prevoza blaga in potnikov po morju ter o spremembah prilog k Direktivi
[notificirano pod dokumentarno številko K(2005) 463]
(Besedilo velja za EGP)
(2005/366/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 95/64/ES z dne 8. decembra 1995 o statističnih poročilih glede prevoza blaga in potnikov po morju (1) in zlasti člena 4(1) in člena 12 Direktive,
ob upoštevanju naslednjega:
(1)
Dodatne statistične spremenljivke, opredelitve in struktura za statistične podatkovne nize so potrebne za razlikovanje zbirke podatkov o potnikih na križarjenju.
(2)
Treba je spremeniti klasifikacijo tovora, da se zagotovi jasna opredelitev namena statistike.
(3)
Nomenklaturo morskih obalnih območij in nomenklaturo države registracije plovila je treba prilagoditi tehničnemu razvoju.
(4)
V skladu s prvo alineo člena 12 Direktive 95/64/ES lahko Komisija prilagodi vsebino prilog k Direktivi. Direktivo 95/64/ES je zato treba ustrezno spremeniti.
(5)
Komisija lahko v skladu s členom 4 Direktive 95/64/ES sestavi in posodobi seznam pristanišč, označenih in razvrščenih po državi in po morskem obalnem območju.
(6)
Odločba Komisije 98/385/ES z dne 13. maja 1998 o pravilih za izvedbo Direktive Sveta 95/64/ES o statističnih poročilih glede prevoza blaga in potnikov po morju (2) navaja seznam pristanišč.
(7)
Seznam pristanišč je treba posodobiti. Odločbo Komisije 98/385/ES je zato treba ustrezno spremeniti.
(8)
Odločba Komisije 2000/363/ES z dne 28. aprila 2000 o pravilih za izvedbo Direktive Sveta 95/64/ES o statističnih poročilih glede prevoza blaga in potnikov po morju (3) spreminja Priloge II, IV, V in VIII k Direktivi 95/64/ES in seznam pristanišč, sestavljen v Prilogi II k Odločbi 98/385/ES. Zato se lahko razveljavi.
(9)
Ukrepi, predvideni v tej odločbi, so v skladu z mnenjem Odbora za statistični program, ki je bil ustanovljen s Sklepom Sveta 89/382/EGS, Euratom z dne 19. junija 1989 o ustanovitvi Odbora za statistične programe Evropskih skupnosti (4) -
SPREJELA NASLEDNJO ODLOČBO:
Člen 1
Priloge I, II, IV, V, VI in VIII k Direktivi 95/64/ES se nadomestijo s Prilogami I, II, III, IV, V in VI k tej odločbi.
Člen 2
Seznam pristanišč, sestavljen v Prilogi II k Odločbi 98/385/ES, se nadomesti s posodobljenim seznamom pristanišč, označenih in razvrščenih po državi in pomorskem obalnem območju, kot je določeno v Prilogi VII k tej odločbi.
Člen 3
Odločba 2000/363/ES se razveljavi.
Kakršna koli sklicevanja na razveljavljeno odločbo se razumejo kot sklicevanja na to odločbo.
Člen 4
Ta odločba je naslovljena na države članice.
Ta odločba se uporablja od referenčnega leta 2004 in pokriva podatke iz leta 2004.
V Bruslju, 4. marca 2005

Labels: 8
19